ก้าวสู่ปีที่ 9
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....สุรชัย กำพลานนท์วัฒน์
สัปดาห์นี้ขออนุญาตประชาสัมพันธ์งานใหญ่ที่จะเป็นประโยชน์กับผู้ประกอบการเอสเอ็มอี เป็นงานสัมมนาในวาระโอกาสที่เอสเอ็มอีแบงก์ครบรอบการก่อตั้งธนาคาร 8 ปีเต็ม 
งานสัมมนาใช้ชื่อว่า “เศรษฐกิจไทยฟ้าใสปี 2554” จัดในวันที่ 15 ธ.ค.นี้ เวลา 13.0017.00 น. ที่ชั้น 5 สยามพารากอน ห้องประชุมใหญ่ที่จัดงานเปิดตัวโครงการสินเชื่อ SME Power เพื่อวันใหม่ ซึ่งผู้ประกอบการหลายพันรายในย่านราชประสงค์คงคุ้นเคยดี
แน่นอนที่สุด...งานนี้ทางแบงก์ตั้งใจจัดให้มีประโยชน์กับผู้ประกอบการมากที่สุด ดังนั้นรูปแบบงานจึงเป็นโทนของการให้ข้อมูลสำคัญทางเศรษฐกิจของประเทศในปีหน้าในทุกๆ ด้าน
ด้านการเงินการคลัง...ท่าน รมว.คลัง คุณกรณ์ จาติกวณิช ให้เกียรติมาบรรยายด้วยตัวเอง และจะเป็นประธานในการเปิดงานครั้งนี้ด้วย
ข้อมูลต่างๆ ทิศทางและนโยบายทางการเงินของประเทศในปีหน้าจะเป็นอย่างไร กระทรวงการคลังจะมีมาตรการสำคัญต่อภาพรวมเศรษฐกิจของประเทศอย่างไรบ้าง เป็นประเด็นที่ผู้บริหารและผู้ประกอบการทั้งหลายไม่ควรพลาดเด็ดขาด
ถัดมาเป็นเรื่อง...นโยบายการค้าปี 2554...นโยบายสำคัญๆ มีอะไรบ้าง ทิศทางการค้าการขายของประเทศไทยทั้งเรื่องส่งออกระหว่างประเทศและการค้าภายในประเทศจะเดินไปทางไหน ประเด็นนี้ท่าน รมช.พาณิชย์ คุณอลงกรณ์ พลบุตร ยืนยันมาบรรยายให้พวกเราฟังอย่างแน่นอน
ผู้ประกอบการเอสเอ็มอีทั้งหลายต้องจับทางให้ดี เรื่องค้าเรื่องขายกระทรวงพาณิชย์เขาเป็นหัวเรือใหญ่ที่จะนำขบวนให้พวกเราเดินหน้าไปได้อย่างราบรื่นตลอดปี 2554 
ถัดมาเรื่องสำคัญอีกเรื่องคือ...นโยบายภาคอุตสาหกรรมปี 2554...เรื่องนี้เหมาะอย่างยิ่งกับผู้ประกอบการภาคการผลิต นโยบาย และทิศทางการผลักดัน ส่งเสริม สนับสนุนของรัฐบาลผ่านกระทรวงอุตสาหกรรม จะมีรายละเอียดเป็นอย่างไร หัวข้อนี้ท่านปลัดกระทรวงอุตสาหกรรม คุณวิฑูรย์ สิมะโชคดี จะมาบรรยายให้ความกระจ่างในทุกมิติ
งานใหญ่ครั้งนี้จึงครบเครื่อง ครบรส ครบบทบาททุกด้านของเศรษฐกิจจริงๆ ไม่ว่าท่านจะเป็นผู้ประกอบการด้านการผลิต การค้า หรือธุรกิจบริการ งานนี้จึงเต็มไปด้วยข้อมูลเชิงลึกที่ท่านสามารถนำไปปรับใช้สร้างประโยชน์ให้กับธุรกิจของท่านในปีหน้าได้เป็นอย่างดี
ยังไม่จบแค่นี้นะครับ...แถมท้ายรายการให้ครบรสชาติคาวหวานอีกหนึ่งเรื่อง นั่นคือการวิเคราะห์เศรษฐกิจโดยศาสตร์พิเศษจากอาจารย์ภิญโญ พงศ์เจริญ นายกสมาคมโหราศาสตร์นานาชาติ ในหัวข้อ...ดวงเมืองกับเศรษฐกิจไทยปี 2554...ไม่เชื่ออย่าลบหลู่ คนทำมาค้าขายนอกจากจะต้องมีความเก่งแล้ว เรื่องความเฮงก็เป็นของคู่กันมาช้านาน รู้ไว้ ฟังไว้ พิจารณาไว้ไม่เสียหายอะไร โหรระดับชาติท่านนี้หาฟังแบบเต็มๆ ได้ยากนัก ฉะนั้นงานนี้จึงถือว่าบูรณาการได้ครบเครื่องทุกศาสตร์ และมาได้ถูกเวลาจริงๆ
ท่านที่สนใจจะไปร่วมงานนี้ เอสเอ็มอีแบงก์ใจดีไม่เก็บค่าใช้จ่าย แต่ขอให้โทร.ไปสำรองที่นั่งที่ Call Center 1357 เพราะที่นั่งมีจำนวนจำกัด
ก้าวสู่ปีที่ 9 เอสเอ็มอีแบงก์...คุณโสฬส สาครวิศว กรรมการผู้จัดการใหญ่ มีความตั้งใจจัดงานนี้เพื่อมอบเป็นของขวัญปีใหม่ให้ผู้ประกอบการเอสเอ็มอีทุกท่านไว้ทำธุรกิจให้ร่ำรวยในปีกระต่ายที่กำลังจะมาถึง